Zenia Stampe (RV), 2024-12-17:
Tak for det.
Den her debat kan jo gå i og er måske også allerede gået i 117 forskellige retninger, og det er også, fordi det er et bredt begreb, og vi ved jo heller ikke endnu, hvor bredt et perspektiv regeringen kommer til at byde ind med, når vi skal forhandle en handlingsplan mod racisme.
vil jeg gerne sige, at det, jeg næsten er mest optaget af, er, at handlingsplanen tager fat om diskrimination.
For jeg mener faktisk, at der, hvor Mikkel Bjørn havde en pointe, var i forhold til det, at hvis der er nogen, der er overrepræsenteret i diverse statistikker, så har vi jo i hvert fald set i den offentlige debat, at det nogle gange bliver en undskyldning for nogle for at diskriminere de her grupper eller have fordomme mod hele gruppen, og så bliver det en vældig ond cirkel.
Derfor er det, som måske har størst interesse for os, netop at gribe ind over for diskrimination i nattelivet, etnisk profilering i politiet, diskrimination i forbindelse med praktikantansøgninger eller ansøgninger generelt osv. osv.
For dén forskelsbehandling tror vi faktisk også er med til at skabe problemer og skabe racisme. Den franske økonom Thomas Piketty skrev for 2 år siden en bog, en lille håndbog, som jeg syntes var ret interessant, og som hedder »Racisme skal måles for at overvinde diskrimination«.
Jeg tror faktisk, det er omvendt, eller i hvert fald er det sådan en cirkulær sætning, for jeg tror også, at man bliver nødt til at håndtere diskrimination for at håndtere racisme, og jeg synes, at der er flere led, og som jeg startede med at sige: Hvor skal man egentlig begynde, når man skal gå til det her begreb?
Altså, der er den hårde racisme, hvor der er nogle, der måske ligefrem er voldelige eller råber ad andre på gaden; så er der nethad, som har fyldt meget i debatten; så er der diskrimination; og så er der en fjerde type racisme, som jeg måske egentlig ikke vil kalde racisme, men som jeg selv bliver mere og mere optaget af, og som er generel ulighed, altså strukturer, som er ulige, og som har en etnisk slagside.
Der synes jeg, at vi i højere og højere grad ser i Danmark, at vi er ved at opbygge en stor etnisk underklasse.
Et stykke hen ad vejen er det en utilsigtet konsekvens af ulighedsskabende politik, men på nogle områder har jeg desværre også fornemmelsen af at der er nogle, der bliver fastholdt på grund af deres etnicitet.
Når vi f.eks. kigger på regler for permanent opholdstilladelse, statsborgerskab osv., er der en gruppe, som man holder nede og ikke giver de samme rettigheder som andre, selv om der kan være tale om mennesker, der er født og opvokset i Danmark, og som har boet her i generationer.
Det løser vi ikke med den her handlingsplan.
Jeg synes bare, den her debat har så utrolig mange lag.
Det er jo os selv sammen med andre partier, der fik forhandlet den igennem i forbindelse med et finanslovsforslag for nogle år siden.
Jeg vil bare sige, at selv om debatten om netop racisme hurtigt kommer til at handle om racistiske ytringer, så tror jeg, at det, som kommer til at fylde mest for os, faktisk er de racistiske, og jeg bryder mig måske ikke om at bruge det ord, men så de diskriminerende strukturer.
For det er ikke altid bevidst.
Der er jeg sådan set enig med dem, der har sagt, at Danmark ikke er et racistisk land.
Det tror jeg faktisk ikke der er særlig mange her i Folketinget, hvis overhovedet nogen, der mener.
Men jeg mener, at vi nogle gange har problemer med fordomme, og så mener jeg også, at vi har problemer med strukturer, som er ulighedsskabende og desværre også er ulighedsskabende med en etnisk slagside, og det er problematisk.